《过白厓驿（驿故阿落密地）》
明代·吴国伦

箐林幽窕石巃嵸，永日驱驰辙未穷。
驿道久通滇蜀使，居人犹杂汉夷风。
厓间板屋依云架，塞外芒山入雨空。
赤水宁辞三峡远，双鱼为寄楚江东。

作者简介：（1524—1593）明湖广兴国人，字明卿，号川楼、南岳山人。嘉靖二十九年进士。由中书舍人擢兵科给事中。以赠杨继盛丧礼忤严嵩，谪南康推官，调归德，旋弃官去。嵩败，再起，官至河南左参政，大计罢归。才气横放，好客轻财，工诗，与李攀龙等号“后七子”。归田后声名更盛。有《甔甀洞稿》。